Alma Reville

Alma Lucy Reville, later verheiraat as Alma Hitchcock (* 14. August 1899 in Nottingham; † 6. Juli 1982 in Bel Air, Kalifornien) weer en brittsche Filmeditorin un Dreihbookschrieversche, de von 1926 bit to sien Dood 1980 de Ehfro vun den Speelbaas Alfred Hitchcock weer un veel mit em tosamen arbeit hett.

 Leven un Wark 
Alma Reville weer al mit sössteihn Johren as Helpersche bi’n Snitt to’n Film kamen. As se 1921 to’n eersten mol mit Alfred Hitchcock tosamendrapen is, harr se al eenige Insichten as Filmeditorin un hett tosätzlich ok as Skriptdeern arbeit. HItchcock hett dormols in’t glieke Studio arbeit as se. Ahn sik dorbi direkt to drapen harrn se ok vörher al deelwies an de glieken Filmen arbeit, vördem Hitchcock ehr as Editorin un Skriptdeern för den Film Woman to Woman (dt. Weib gegen Weib) vun 1923 vermiddelt harr. He sülvst harr dorför dat Dreihbook schreven. orna hebbt se sik ok privat kennen lehrt un sünd enn en Poor worrn. 1923 hebbt se sik verlööft un dree Johren later heiraat. In’t Johr 1928 is jemehr Dochter Patricia boren worrn.

Reville harr vör jemehr Tosamendrapen mehr Spood as Hitchcock, de dormols noch nich bekannt weer. Se hett toeerst wieter för den Produzent Michael Balcon arbeit, för den Hitchcock ok vele Filmen dreiht hett. Bit in de 1930er Johren hett Reville unafhangig vun ehrn Ehmann Dreihböker schreven. Gliektietig is se fast Liddmaat in Hitchcock sien Filmkru worrn, hett an sien Dreihböker mitarbeit un bi de Dreiharbeiden holpen.

Tosamen mit ehrn Ehmann un ehr ochter is se 1939 in de USA utwannert, woneem Hitchcock en Anbott för sien wietere Loopbahn in Hollywood annahmen harr. Dor is se bit an’t Enn vun ehr Leven bleven. Reville hett 1950 de US-amerikaansche Staatsbörgerschop annahmen.

Bi de amerikaanschen Filmen vun ehrn Mann ut de 1940er Johren weer Reville blots noch in enkelte Fäll in en offizielle Funkschoon bedeeligt. Vun de 1950er Johren an weer se in keen Vörspann mehr opföhrt. Liekers gell se wieter as de wichtigste Beraaderssche vun Alfred Hitchcock. Se hett wieter bi de Dreiharbeiten holpen un weer an’t Schrieven un Beoordelen vun Dreihböker bedeeligt oder pass sogor op’n Snitt op. Se schall to’n Bispeel de Auto-Verfolgungsjagd för den Film To Catch a Thief (dt. Über den Dächern von Nizza) utklamüstert hebben. Butendem schall se kort na’t Fardigwarrn vun en Film Psycho as eenzige markt hebben, dat Janet Leigh as Liek an’t Enn vun de beropene Szeen mit den Moord ünner de Bruus noch sluken de.

As se öller weer, weer Reville as aktive Helpersche vun ehrn Ehmann bi de Dreiharbeiden jümmer weniger togegen, vunwegen dat se Lasten mit ehr Gesundheit kreeg. 1958 is bi ehr Bostkrebs faststellt worrn un 1971 harr se en Slaganfall. Se hett sik aver na beide Saken wedder berappelt un hett ehrn Ehmann opletzt üm twee Johren överleevt. As Hitchcock den AFI Lifetime Award kregen hett, hett he blots sien Fro Dank seggt – dat aver gliek veermol: as Dreihbookschrieversche, as Editorin, as Mudder vun jemehr Dochter un as Kööksch.

 Filmografie (Utwahl) 
 Johr Titel Funkschoon 1923 Woman to Womandt.: Weib gegen Weib SnittWieterföhren 1925 The Pleasure Gardendt.: Irrgarten der Leidenschaft RegiehelpSnittWieterföhren 1928 The Constant Nymphdt.: Die treue Nymphe Dreihbook 1929 After the Verdictdt.: Die Siegerin Dreihbook 1929 The Romance of Seville  Dreihbook  1931 Mary Dreihbook 1931 Sally in Our Alley Dreihbook 1931 Rich and Strangedt.: Endlich sind wir reich Dreihbook 1932 Number Seventeendt.: Nummer Siebzehn Dreihbook 1934 Forbidden Territory  Dreihbook 1936 Secret Agentdt.: Geheimagent Dreihbook 1941 Suspiciondt.: Verdacht Dreihbook 1943 Shadow of a Doubtdt.: Im Schatten des Zweifels Dreihbook 1947 The Paradine Casedt.: Der Fall Paradin Dreihbook 1950 Stage Frightdt.: Die rote Lola Dreihbook

 Weblenken 

Kategorie:Fru
Kategorie:Börger von Grootbritannien
Kategorie:Börger von de USA
Kategorie:Dreihbookschriever
Kategorie:Filmeditor
Kategorie:Boren 1899
Kategorie:Storven 1982